פורמולה 1 הסרט

פורמולה 1 הסרט (באנגלית: F1) הוא סרט דרמת אקשן ספורט אמריקאי בבימויו של ג'וזף קוסינסקי על פי תסריט מאת ארן קרוגר המבוסס על סיפור מאת השניים. מככבים בו בראד פיט, דמסון אידריס, קרי קונדון, טוביאס מנזיס, חאווייר ברדם וקים בודניה. הוא מתמקד באליפות העולם פורמולה 1, ונוצר בשיתוף פעולה עם ה-FIA, הגוף המנהל של התחרות.

הסרט עלה לאקרנים ברחבי העולם ב-25 ביוני 2025 ובארצות הברית ובקנדה ב-27 ביוני 2025.

 רקע עלילתי 
סוני הייז, נהג פורמולה 1 בעברו, עבר התרסקות איומה שאילצה אותו לפרוש ולהתחרות בענפים אחרים. רובן, חבר ובעלים של קבוצת פורמולה 1 בשם ApxGP, יוצר קשר עם הייז ומבקש ממנו לשוב כדי להדריך את ילד הפלא הטירון ג'ושוע "נוח" פירס.

 שחקנים 
 בראד פיט - סוני הייז, נהג פורמולה 1 לשעבר שעושה קאמבק
 דמסון אידריס - ג'ושוע "נוח" פירס, נהג פורמולה 1 טירון אך מוכשר
 קרי קונדון - קייט, מהנדסת הרכב של הקבוצה
 טוביאס מנזיס - פיטר באנינג, חבר דירקטוריון ערמומי ותככן של קבוצת APXGP
 קים בודניה - קספר
 חאווייר ברדם - רובן סרוונטס, בעלי הקבוצה וחבר של סוני
 שיי ויגהאם - צ'יפ הארט
 ויל מריק - יו ניקלבי
 ג'וזף בלדרמה - ריקו
 שרה ניילס - ברנדט, אמו של נוח
 שמשון קאיו - קשמן
 קלי קוק - ג'ודי
 ליין הארפר

בנוסף הופיעו כל עשר קבוצות קבוצות הפורמולה 1 והנהגים מעונת 2023 בתפקיד עצמם. כמו כן הופיעו בתפקיד עצמם מנהל קבוצת האס לשעבר גונתר שטיינר ונהג המרוצים בנואה טרלוייה.

 הפקה 
ב-3 בדצמבר 2021 דווח על מלחמת הצעות מחיר לפרויקט ללא שם שיעסוק במרוצי מכוניות בכיכובו של בראד פיט, כשג'וזף קוסינסקי, ארן קרוגר וג'רי ברוקהיימר מתעתדים להיות הבמאי, תסריטאי ומפיק בהתאמה, כולם באותו התפקיד בו שמשו בסרט "אהבה בשחקים: מאווריק", שיצא מספר חודשים מאוחר יותר. מטרו גולדווין מאייר, פרמאונט, סוני, יוניברסל, דיסני, הגישו כולם הצעות, וגם חברות סטרימינג כמו נטפליקס, אמזון ואפל. בראד פיט קיבל 30 מיליון דולר עבור השתתפותו בסרט.

באפריל 2023 הוכרז על ליהוקו של דמסון אידריס לפרויקט לאחר הליך ליהוק ממושך בו התבקשו המתמודדים להוכיח שיש להם את היכולת להתמודד עם סצנות הנהיגה האינטנסיביות ועברו מספר מבחני נהיגה. קרי קונדון וטוביאס מנזיס הצטרפו לצוות השחקנים בחודשים הבאים.

צילומי הסרט העיקריים החלו ביולי 2023 במעגל סילברסטון בבריטניה, וכללו צילומים במהלך גרנד פרי בריטניה של עונת 2023 ומרוץ הגרנד פרי באבו דאבי בדצמבר 2024. צוות ההפקה, הכולל את פיט ואידריס, שהה באמירות במשך 29 ימי צילום בשלוש תקופות נפרדות, בסיוע חברת ההפקה המקומית Epic Films. הסרט מציג לראשונה צילומים על מסלול במהלך מרוץ פורמולה 1 אמיתי, והוא צולם גם באירועים אחרים כגון מרוץ 24 השעות של דייטונה.

הסרט הופק על ידי אפל, שהשקיעה בו כ-250 מיליון דולר, כאשר הדיווחים נעים בין 200 ל-300 מיליון דולר, לא כולל עלויות פרסום עולמיות. אפל אינה מפיצה קולנועית ולכן שילמה לאולפני וורנר להפצת הסרט וגם תקבל אחוזים מהכנסות הכרטיסים.

שמו של הסרט אושר כ-"F1" ב-5 ביולי 2024. טריילר טיזר ראשון הוקרן לראשונה לפני הגרנד פרי הבריטי ב-2024.

 מוזיקה 

במהלך הגרנד פרי האוסטרי ב-2024 אישר הנס צימר כי ילחין את המוזיקה לסרט. זהו שיתוף הפעולה השני ברציפות בין צימר לקוסינסקי לאחר שהשתתף גם בהלחנת פסקול הסרט "אהבה בשחקים: מאווריק".

 הפצה 
בנוסף להפצתו בקולנוע, הסרט הופץ גם בפורמטים מתקדמים דוגמת PLF ו-Imax, כאשר 58% מהצופים בחרו לצפות בו בפורמטים הללו, ו-Imax תרם כ-25% מהכנסות סוף השבוע בצפון אמריקה.

 תגובות 

 ביקורות 
הסרט זכה לשבחים על השילוב בין סיפור אנושי דרמטי לאקשן מוטורי עתיר קצב, מה שהוביל לביקורות חיוביות ולתגובות נלהבות מהקהל. הסרט קיבל ביקורות חיוביות ודירוג "A" בסקרי CinemaScore.

באתר Rotten Tomatoes הסרט קיבל 82 אחוזי טריות המבוססים על 358 ביקורות. באתר Metacritic עומד הסרט על ציון ממוצע משוקלל של 68 המבוסס על 56 מבקרים, נתון המצביע על הערכה 'חיובית בדרך כלל'.

 בקופות 
הסרט "F1" פתח בסוף השבוע הראשון לצאתו עם הכנסות של 144 מיליון דולר ברחבי העולם, מתוכן 55.6 מיליון דולר בצפון אמריקה. מדובר בהצלחה הגדולה ביותר של סרט קולנוע מבית אפל עד כה, ושיא חדש לפתיחה של סרט בכיכובו של בראד פיט, העוקף את "מלחמת העולם Z" שפתח בעבר עם 112 מיליון דולר גלובלית.

הסרט רשם הצלחה מסחרית במזרח התיכון, במיוחד באיחוד האמירויות, שם גרף כ-2.7 מיליון דולר בסוף השבוע הראשון, הישג הנחשב לפתיחה הגדולה ביותר לסרט של אפל באמירות ולשיתוף פעולה של פיט וקוסינסקי.

 פרסים ומועמדויות 
פרסשנהקטגוריהעבורתוצאהמקורפרס המוזיקה במדיה של הוליווד19 בנובמבר 2025הפרטיטורה המקורית הטובה ביותר – סרט עלילתיהנס צימרהשיר הטוב ביותר – סרט עלילתי"Drive""Lose My Mind"אלבום פסקולF1 the Albumפרס איגוד מבקרי הקולנוע האמריקאי4 בינואר 2026הצילום הטוב ביותרקלאודיו מירנדההעריכה הטובה ביותרסטיבן מיריונההפסקול הטוב ביותרהנס צימרהשיר הטוב ביותר"Drive" (אד שירן, ג'ון מאייר, ובלייק סלטקין)הסאונד הטוב ביותראל נלסון, גוונדולין ייטס ויטל, גארי א. ריזו, חואן פראלטה וגארת' ג'וןהאפקטים הוויזואליים הטובים ביותרריאן טדהופ, נייקה פורד, רוברט הרינגטון, ניקולס שבאלייה, אריק לוון, אדוארד פרייס וקית' דוסוןעיצוב הפעלולים הטוב ביותרגארי פאוול, לוצ'יאנו בצ'טה וקרייג דולבי

 קישורים חיצוניים 



הערות שוליים

קטגוריה:סרטי 2025
קטגוריה:סרטי מרוצי מכוניות